b'\n_START_ARTICLE_\nBesedilni korpus\n_START_PARAGRAPH_\nBesedilni korpusi (oz. v jezikoslovnem strokovnem jeziku tudi zgolj korpusi) so obse\xc5\xbene zbirke besedil v naravnem jeziku, zajete v dolo\xc4\x8denem obdobju iz mno\xc5\xbei\xc4\x8dnih medijev (\xc4\x8dasopisnega in revijalnega tiska), knji\xc5\xbene produkcije, stripov, interneta, reklamnih besedil, navodil prilo\xc5\xbeenih izdelkom \xc5\xa1iroke potro\xc5\xa1nje, prepisov parlamentarnih razprav ipd, shranjene v strukturirani obliki obi\xc4\x8dajno na digitalnih medijih in s pomo\xc4\x8djo jezikovnih tehnologij pogosto opremljene z ozna\xc4\x8dbami. Za sodobno jezikoslovje so podatkovna infrastruktura, podobna kot so za sodobne dru\xc5\xbeboslovne znanosti razli\xc4\x8dne baze dru\xc5\xbeboslovnih podatkov. _NEWLINE_Med ozna\xc4\x8dbe, ki jih vsebujejo nekateri korpusi, spadajo leme, tj. osnovne oblike besed, oblikoskladenjske ozna\xc4\x8dbe, skladenjske ozna\xc4\x8dbe in \xc5\xa1e nekatere druge ozna\xc4\x8dbe, ki se uporabljajo ne le za namene korpusnega jezikoslovja, ampak tudi za namene prepoznavanje govora in strojnega prevajanja v ra\xc4\x8dunalni\xc5\xa1ki lingvistiki. _NEWLINE_Najobse\xc5\xbenej\xc5\xa1i in referen\xc4\x8dni korpus za sloven\xc5\xa1\xc4\x8dino je Gigafida. Poleg referen\xc4\x8dnega korpusa pisne sloven\xc5\xa1\xc4\x8dine je na voljo tudi referen\xc4\x8dni korpus govorjene sloven\xc5\xa1\xc4\x8dine GOS . Ni znano ali korpusa vsebujeta tudi prepise televizijskih oddaj RTV Slovenija, javno dostopnih na Odprtem kopu. _NEWLINE_Glede na jezik besedil delimo korpuse na enojezikovne (besedila v enem samem jeziku) in na ve\xc4\x8djezikovne (besedila v ve\xc4\x8d jezikih). Ve\xc4\x8djezikovni so nadalje lahko primerljivi ali vzporedni.'